Ye bultable lo qu´asocede nesti Estáu Español. De magar entró en vigor la reforma educativa conocida como LOGSE (1990), les llingües clásiques, preséu fundamental pa conocer el tueru mesmu de la nuestra cultura occidental, son obxetu de verdadera persecución nos institutos de secundaria. Cualesquier otra caxigalina académica, aerobic, flamencu, tecnoloxía, etc. vien a rellenar esa ferramienta esencial que los europeos tenemos qu´estudiar pal nuesu auto-conocimientu. Nel nivel universitariu, más entá: hai universidaes creaes de recién que se permiten el luxu d´arrincar los estudios clásicos de llatín y de griegu dientro de la so ufierta educativa. Nes facultaes d´Humanidaes del Estáu Español, davezu, vien a dase la circunstancia de que los estudiantes de filoloxía escueyen ente l´árabe y el griegu, como si estes dos llingües ocuparen un mesmu espaciu nel que tuvieren que competir, y comi si la llingua d´Homero, de Platón, d´Esquilo o Aristóteles nun fuera pa nós, europeos y fíos culturales de la Hélade, muncho más esencial que l´árabe. Aportemos a un nivel de barbarización y sectarismu descomanáu, y nun ye raro qu´en dellos ámbitos sureños, los escolinos recibe bien de veces más el mensaxe de qu´ellos descienden (polo menos en parte) d´una oriental cultura arábiga que de la Hélade, la Roma, la Gothia, etc., por nun falar de los respeutivos reinos medievales, ente los que ta l´Asturianu (Asturorum Regnum).